钦定古今图书集成/明伦汇编/氏族典/第239卷 > 张果
## 钦定古今图书集成/明伦汇编/氏族典/第239卷 > 张果

按《唐书张果传》：“果晦乡里世系，以自神隐中条山，往
来汾晋间，世传数百岁人。武后时，遣使召之，即死。后
人复见，居恒州山中。开元二十一年，刺史韦济以闻，
元宗令通事舍人裴晤往迎，见晤辄气绝，仆久乃苏。
晤不敢逼，驰白状。帝更遣中书舍人徐峤赍玺书邀
礼。乃至东都，舍集贤院，肩舆入宫。帝亲问治道神仙”
事，语秘不传。果善息气，能累日不食，数御美酒。尝云：
我生尧，丙子岁位侍中。其貌实年六七十。时有邢和
璞者，善知人夭寿；师夜光者，善视鬼。帝令和璞推果
生死，懵然莫知其端。帝召果密坐，使夜光视之，不见
果所在。帝谓高力士曰：“吾闻饮堇无苦者，奇士也。”因
取以饮，果三进，颓然曰：“非佳酒也。”乃寝，顷视齿燋缩，
取铁如意击堕之，更出药傅其龂，良久齿已生，粲然
骈絜，帝益神之，欲以玉真公主降果，果曰：“‘谚谓娶妇
得公主，平地生公府’，可畏也。”固不奉诏。有诏图形集
贤院，恳辞还山，诏可。擢银青光禄大夫，号通元先生。
至恒山蒲吾县，未几卒。或言尸解，帝为立栖霞观。